En la presentació hi ha participat el conseller de Polítiques Digitals i Administració Pública, Jordi Puigneró i la consellera d'Agricultura, Ramaderia, Pesca i Alimentació, Teresa Jordà.
Un camp de nectarines d'Albatàrrec (Segrià) s'ha convertit avui en el primer camp connectat amb 5G de tot l'Estat.
Es tracta d'una iniciativa pionera i un exemple de com la connectivitat 5G en el món rural pot contribuir a aconseguir finques agràries més productives.
El projecte, impulsat pel Departament de Polítiques Digitals de la Generalitat de Catalunya, s'ha desenvolupat dins del marc 5G Barcelona.
En concret, la prova pilot ha servit per optimitzar el procés de poda, una operació clau per millorar el rendiment agrari.
Gràcies a l'antena 5G de Vodafone instal·lada a la finca experimental d'AKIS International i a les solucions de Cisco preparades per al 5G, un operari amb un dispositiu (dotat de càmera, micròfon i visor, i que es comanda amb la veu) ha compartit en temps real la visió de l'arbre que estava podant i ha rebut instruccions d'un enginyer agrònom (situat en un altre espai).
Aquest sistema facilita que un tècnic assessor formi o guiï un o diversos operaris analitzant les particularitats de cada zona productiva i traslladant la millor estratègia en temps real.
Alhora, el tècnic pot compartir amb l'operari informació gràfica, incloent dades representades en mapes i anotacions sobre la pròpia imatge que l'operari li està fent arribar.
L'assessor pot prendre decisions basades no només en les dades, sinó també en la visualització de la realitat estructural de cada arbre, recomanar al podador l'estratègia a seguir i donar-li instruccions.
La prova pilot és possible gràcies a la tecnologia 5G de Vodafone, que aporta una major velocitat per realitzar la connexió en temps real i redueix la latència a 5 mil·lisegons en condicions ideals, A més, aporta ample de banda suficient per poder transmetre la imatge de les ulleres fins al tècnic especialista que dona assessorament.
Mentre Cisco aporta les solucions que faciliten la comunicació entre l'expert i els operaris de camp.
La implantació de la tecnologia 5G ha de ser una realitat al nostre país a principis de 2021.
Catalunya, però, s'ha convertit en un entorn obert a l'experimentació en 5G únic a Europa on qualsevol entitat local o internacional que necessiti validar els seus serveis i solucions en entorns reals pot fer-ho.
La presentació de la prova pilot ha comptat amb la participació del conseller de Polítiques Digitals i Administració Pública, Jordi Puigneró; la consellera d'Agricultura, Ramaderia, Pesca i Alimentació, Teresa Jordà; l'alcalde d'Albatàrrec, Jaume Sanuy; el president de la Diputació de Lleida, Joan Talarn, i Eduard Martín, director del programa 5G de Mobile World Capital Barcelona.
També hi han assistit representants de les empreses que han fet possible el pilot (Jose Muga, Head of Engineering & Deployment de Vodafone, Xavier Azemar, Director del Barcelona Co-Innovation Center de Cisco i Víctor Falguera, Research Manager d'AKIS International).
5G Barcelona és una iniciativa publico-privada que treballa per transformar l'àrea metropolitana de Barcelona en un laboratori obert a tota la ciutat per a la validació i adopció de tecnologies i aplicacions 5G en un entorn de vida real.
La iniciativa crearà sinergies dins de l'ecosistema 5G i oferirà una infraestructura experimental per provar, crear prototips i implementar noves solucions digitals a la ciutat.
5G Barcelona vol estimular i consolidar la innovació ja existent a Barcelona, ajudar a atreure inversió estrangera, impulsar noves empreses tecnològiques i generar una indústria completa al voltant de la tecnologia 5G.
La iniciativa està impulsada per la Generalitat de Catalunya, l'Ajuntament de Barcelona, Mobile World Capital Barcelona, i2CAT, CTTC, Atos i la UPC.
El Govern ha impulsat aquesta prova pilot en el marc de la iniciativa 5G Barcelona i és un exemple de com la 5G pot contribuir a millorar la productivitat agrària i al desenvolupament del món rural.